Document ID: 32001D0725

Komission päätös,
tehty 28 päivänä syyskuuta 2001,
Turkista peräisin olevien väritelevisiovastaanottimien tuontia koskevan polkumyynnin vastaisen menettelyn päättämisestä
(tiedoksiannettu numerolla K(2001) 2916)
(2001/725/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 2238/2000(2), ja erityisesti sen 9 artiklan,
on kuullut neuvoa-antavaa komiteaa asiasta,
sekä katsoo seuraavaa:
A MENETTELY
(1) Komissio vastaanotti kesäkuussa 2000 valituksen, jossa väitettiin, että Turkista peräisin olevien tai sieltä tuotavien väritelevisiovastaanottimien, jäljempänä "väritelevisiot" tuonti tapahtuu polkumyynnillä ja aiheuttaa tästä syystä huomattavaa vahinkoa.
(2) Valituksen teki Producers of European Televisions in Co-operation (Poetic), sellaisten yhteisön tuottajien puolesta, joiden tuotanto muodostaa pääosan yhteisön väritelevisioiden tuotannosta asetuksen (EY) N:o 384/96, jäljempänä "perusasetus", 4 artiklan 1 kohdan ja 5 artiklan 4 kohdan mukaisesti.
(3) Valitus sisälsi alustavaa näyttöä polkumyynnin ja siitä aiheutuvan merkittävän vahingon olemassaolosta, ja kyseistä näyttöä pidettiin riittävänä oikeuttamaan polkumyynnin vastaisen menettelyn aloittaminen.
(4) Neuvoa-antavaa komiteaa kuultuaan komissio aloitti Euroopan yhteisöjen virallisessa lehdessä julkaistulla ilmoituksella(3) Turkista peräisin olevien tai sieltä tuotavien väritelevisioiden, jotka tällä hetkellä luokitellaan CN-koodeihin ex 8528 12 52 , 8528 12 54 , 8528 12 56 , 8528 12 58 , ex 8528 12 62 ja 8528 12 66 , yhteisöön suuntautuvaa tuontia koskevan polkumyynnin vastaisen menettelyn.
(5) On huomattava, että huhtikuussa 2000 pantiin perusasetuksen 11 artiklan 2 ja 3 kohdan mukaisesti vireille kaksi tarkastelua koskevaa tutkimusta, jotka koskivat Kiinan kansantasavallasta, Korean tasavallasta, Malesiasta, Singaporesta ja Thaimaasta peräisin olevien väritelevisioiden tuonnissa sovellettavia polkumyyntitoimenpiteitä(4).
(6) Komissio ilmoitti asiasta virallisesti niille vientiä harjoittaville tuottajille, tuojille ja tuojia tai viejiä edustaville järjestöille, joita asian tiedettiin koskevan, sekä viejämaan edustajille, kuluttajia edustaville järjestöille ja valituksen tehneille yhteisön tuottajille. Asianomaisille osapuolille annettiin tilaisuus ilmaista näkökantansa kirjallisesti sekä pyytää kuulemista vireillepanoilmoituksessa vahvistetussa määräajassa.
(7) Komissio hankki ja tarkasti kaikki tutkimuksen kannalta tarpeellisina pitämänsä tiedot. Tarkastuskäyntejä tehtiin seuraavien yritysten toimitiloihin.
a) yhteisön tuottajat
Tecnimagen SA - Barcelona, Espanja,
Grundig AG - Nürnberg, Saksa,
Philips Consumer Electronics - Eindhoven, Alankomaat,
Industrie Formenti Italia Spa - Lissone, Italia,
Seleco Formenti Spa - Pordenone, Italia;
b) turkkilaiset viejät/tuottajat sekä etuyhteydessä olevat myyntiä harjoittavat yritykset
Profilo Telra Elektronik Sanayi ve Ticaret AS, Istanbul (mukaan luettuina etuyhteydessä olevat myyntiä harjoittavat yritykset PRO-EKS Dis Ticaret AS, Istanbul; Savunma Gerecleri AS, Istanbul ja Elektrotem Elektronik Aletler Limited, Istanbul),
Beko Elektronik AS, Istanbul (mukaan luettuina etuyhteydessä oleva myyntiä harjoittava yritys Ram Dis Ticaret, Istanbul),
Vestel Elektronik Sanayi ve Ticaret AS, Manisa (mukaan luettuina etuyhteydessä olevat myyntiä harjoittavat yritykset: Vestel Dis Ticaret AS, Istanbul; Vestel Dis Ticaret AS Ege Serbest Bolge SB, Izmir; Vestel Bilisim Teknolojileri Sanayi ve Ticaret AS, Istanbul ja Vestel Komunikasyon Sanayi ve Ticaret AS, Izmir),
Izmir Elektronik Sanayi ve Ticaret AS, Izmir;
c) etuyhteydessä olevat yhteisön tuojat
Beko (UK) Ltd, Watford, Yhdistynyt kuningaskunta,
Beko Electronics Espanja SL, Barcelona, Espanja,
Vestel Holland BV, Rotterdam, Alankomaat,
Vestel Iberia, Madrid, Espanja;
d) etuyhteydettömät yhteisön tuojat
Alba Plc - Barking, Yhdistynyt kuningaskunta.
B ALKUPERÄÄ KOSKEVAT PÄÄTELMÄT
(8) Väritelevisiot sisältävät tavallisesti muista maista kuin valmiin tuotteen valmistus- tai kokoonpanomaasta peräisin olevia osia, minkä vuoksi väritelevisioiden voidaan katsoa olevan peräisin muusta kuin niiden valmistus- tai kokoonpanomaasta. Näin ollen yhteisön vakiintuneen käytännön mukaan ja perusasetuksen 1 artiklan 3 kohdan mukaisesti polkumyyntitutkimukseen sisällytettiin Turkista vietyjen väritelevisioiden alkuperää koskeva tarkastelu.
(9) Alkuperää tarkasteltiin ottaen huomioon yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92(5) 22 artikla, jonka mukaan muuta kuin etuuskohtelualkuperää koskevia sääntöjä sovelletaan kaikkiin muuta kuin etuuskohtelua koskeviin kauppapoliittisiin sopimuksiin kuten polkumyyntiin.
(10) Yhteisön tullikoodeksin soveltamista koskevista säännöksistä annetun komission asetuksen (ETY) N:o 2454/93(6) 39 artiklan ja liitteen 11 mukaisesti väritelevisioihin sovelletaan muuta kuin etuuskohtelualkuperää koskevia erityisiä sääntöjä. Näiden sääntöjen mukaisesti väritelevision katsotaan olevan peräisin siitä maasta, jossa kokoonpanotoimien ja kokoonpanomaasta peräisin olevien osien mahdollisen sisällyttämisen arvonlisäys on vähintään 45 prosenttia väritelevision vapaasti tehtaalla -hinnasta. Mikäli edellä mainittu 45 prosentin edellytys ei täyty, väritelevisio on peräisin niiden osien alkuperämaasta, joiden vapaasti tehtaalla -hinta on yli 35 prosenttia väritelevision vapaasti tehtaalla -hinnasta.
(11) Sovellettaessa tässä tutkimuksessa muuta kuin etuuskohtelualkuperää koskevia erityisiä sääntöjä vahvistettiin, että kaikki tutkimusajanjakson aikana eli 1 päivän heinäkuuta 1999 ja 30 päivän kesäkuuta 2000 välisenä aikana yhteisöön viedyt väritelevisiot olivat muuta kuin turkkilaista alkuperää. Yhteisöön suuntautuvan viennin todettiin sen sijaan olevan peräisin edellä johdanto-osan 5 kappaleessa tarkoitetun tarkastelua koskevan tutkimuksen kohteena olleista viejämaista tai muista kolmansista maista, jotka eivät ole olleet tutkimuksen kohteena. Erityisesti ilmeni, että mainittu 45 prosentin edellytys ei täyttynyt tutkimuksen kohteena olevien yritysten viennin osalta, joka edusti koko Turkista yhteisöön tutkimusajanjakson aikana tapahtunutta väritelevisioiden vientiä. Alkuperä oli näin ollen määritettävä ei-alkuperäaineksia ja -osia koskevan 35 prosentin edellytyksen perusteella.
(12) Ei-alkuperäaineksiin ja -osiin sovellettavan 35 prosentin edellytyksen perusteella vahvistettiin, että väritelevisioiden alkuperä itse asiassa riippui katodisädekuvaputken (värikuvaputken) alkuperästä, koska värikuvaputken vapaasti tehtaalla -hinnan osuus väritelevision vapaasti tehtaalla -hinnasta oli kaikissa tapauksissa vähintään 35 prosenttia. Todettakoon, että Turkissa ei ole värikuvaputkien tuotantoa ja tämän vuoksi kaikki värikuvaputket ovat tuotuja. Näin ollen alkuperää koskevan tarkastelun perusteella pääteltiin, että Turkista tutkimusajanjakson aikana tuotujen väritelevisioiden alkuperä oli sama kuin niiden kokoonpanoon käytettyjen värikuvaputkien alkuperä.
C MENETTELYN PÄÄTTÄMINEN
(13) Edellä selostettujen alkuperää koskevien päätelmien perusteella komissio katsoo, että Turkista peräisin olevien väritelevisioiden tuontia koskeva polkumyynnin vastainen menettely olisi päätettävä ottamatta käyttöön polkumyyntitoimenpiteitä.
(14) Kaikille asianosaisille osapuolille ilmoitettiin alkuperää koskevien päätelmien tulokset ja niille annettiin tilaisuus esittää huomautuksensa ja tulla kuulluiksi. Yksi asianosainen osapuoli vastusti muuta kuin etuuskohtelualkuperää koskevien sääntöjen soveltamista Turkkiin ja EY:n ja Turkin tulliliiton perusteella. Tulliliiton viimeisen vaiheen aloittamisesta 22 päivänä joulukuuta 1995 tehdyssä EY-Turkki-assosiaationeuvoston päätöksessä N:o 1/95(7) taikka yhteisön tullikoodeksissa ei kuitenkaan ole määräyksiä, jotka koskisivat poikkeuksien myöntämistä muuta kuin etuuskohtelualkuperää koskeviin sääntöihin yhteisön kanssa tulliliitossa olevista maista peräisin olevassa tuonnissa.
(15) Yhteisön tuotannonala väitti, että alkuperää koskevilla edellytyksillä ei ole merkitystä, koska polkumyyntitoimenpiteitä voidaan perusasetuksen mukaisesti ottaa käyttöön lähtömaan perusteella. Olisi huomattava, että yhteisön vakiintuneen käytännön mukaisesti polkumyyntitoimenpiteitä otetaan käyttöön ainoastaan kolmansista maista peräisin olevien tuotteiden osalta. Näin tapahtui myös samaa tuotetta koskevassa aikaisemmassa tutkimuksessa(8),
ON TEHNYT TÄMÄN PÄÄTÖKSEN:
Ainoa artikla
Päätetään Turkista peräisin olevia tällä hetkellä CN-koodeihin ex 8528 12 52 , 8528 12 54 , 8528 12 56 , 8528 12 58 , ex 8528 12 62 ja 8528 12 66 luokiteltavia väritelevisiovastaanottimia koskeva polkumyynnin vastainen menettely.
Tehty Brysselissä 28 päivänä syyskuuta 2001.

Labels: 12
3
4
18